**VARHAISKASVATUSPALVELUJEN ASIAKASRAATI**

Aika: Keskiviikko 20.2.2019 klo. 18 – 20

Paikka: Tammirinteen päiväkoti, Jyskäntie 4

Läsnä: 7 asiakasraadin jäsentä

 päiväkodinjohtaja Erkki Pelkonen sekä Heli Arnberg (pj) ja Sari Koivisto (siht)

Heli Arnberg toivotti tervetulleeksi asiakasraatiin.

Illan ohjelmaan tuli viime hetken muutos: valokuvakilpailutusta ei ole aiheena, koska asia on vielä niin kesken. Asiakasraadissa keskustellaan kuitenkin varhaiskasvatuksen valokuvausasioita. Lisäksi aiheena on yksityisen varhaiskasvatuksen valvonta ja viime aikaiset mediassa olleet asiat varhaiskasvatuksesta.

1. **Tammirinteen päiväkodin esittely, päiväkodin johtaja Erkki Peltonen**

”Tervetuloa Tammirinteen päiväkotikouluun”. Päiväkotiosa on rakennettu vuonna 1975, koulun puoli on rakennettu vuonna 2000. Päiväkodin puolella on 5 ryhmää ja koulun puolella on 1. ja 2. luokat. Erkki Pelkonen on tullut päiväkodinjohtajaksi Tammirinteelle vuonna 1998 perhepäivähoitajan tehtävistä. Päiväkodin lisäksi Erkin esimiesalueeseen kuuluu 20 perhepäivähoitajaa. Erkki on myös Jyväskylässä varhaiskasvatuksen turvallisuustyöryhmän puheenjohtaja.

Erkki kertoi turvallisuustyöryhmän toiminnasta ja että lasten turvallisuusohjeeseen on tulossa tarkennuksia viime aikaisten tapahtumien vuoksi.

Asiakasraatilaisen kysymys: voiko tulla sellainen tilanne että resurssit eivät päiväkodissa riitä? Erkin mukaan tilanne on tällä hetkellä resursoinnissa hyvä kun päiväkotien täyttöastetavoite on 100% , ongelmana on tällä hetkellä se että lyhytaikaisia sijaisia on vaikeasti saatavilla. Laadukasta varhaiskasvatusta järjestetään ja resursointi on aina päiväkodinjohtajan vastuulla. Lasten ja henkilökunnan läsnäololeimaukset menevät Efficaan, josta on saatavana yksikön ja ryhmän käyttöaste seuraavana päivänä.

Asiakasraatilaisen kysymys: mikä on tavoiteltu käyttö- ja täyttöaste – on poliittinen kysymys – onko ne asetettu oikealle tasolle? Jyväskylässä ei tällä hetkellä ole käytössä käyttöastetavoitetta.

1. **Varhaiskasvatuksen valokuvaus**

Asiakasraadin sähköpostiin saapuneet kysymykset päiväkotien valokuvauksesta:

”Hei! Ystäväperheemme lapset ovat xxxxxxxxx päiväkodissa. Heillä käydessäni ihastelin lasten valokuvia. Hämmästyksekseni sain kuulla, että kuvat oli otettu viime syksynä päiväkodissa. Valokuvauksen oli hoitanut yksityinen valokuvaaja ja kuvat olivat todella kivoja ja yksilöllisiä. Haluaisin kannustaa siihen, että myös kunnallisissa päiväkodeissa hyödynnettäisiin yksityisiä paikallisia valokuvaajia eikä aina sitä samaa isoa valtakunnallista firmaa (Seppälän koulukuvat), jonka valokuvaaja ottaa kuvat liukuhihnatyönä mahdollisimman nopeasti. Joka vuosi lapseni on aseteltu istumaan samalle porrasjakkaralle samaan teennäiseen asentoon. Hän ottaa mielestäni hyvin vähän kuvia ja niissäkin monessa on joko melkein sama ilme tai sitten huono ilme eli valinnanvaraa on vähän. Valokuvaaja sinänsä on mukava, mutta laatuun en ole ollut tyytyväinen.”

”Hei, lastemme päiväkodissa syksyllä oli valokuvaus. Kovasti jäin ihmettelemään seuraavaa käytäntöä: lapset ovat valokuvauspäivän normaalisti hoidossa, mutta päiväkodin puolesta hoidetaan vain ryhmäkuvaus. Vanhempien piti järjestää, pahimmillaan kesken työpäivän, että tulevat päiväkodille hakemaan lapsensa meneillään olevasta toiminnasta ja vievät päiväkodin jumppasaliin yksilövalokuvaukseen. Päiväkodin henkilökunta ei voinut tätä hoitaa. En ymmärrä tätä käytäntöä mitenkään päin. Olisi hyvä jos jatkossa valokuvaus hoituisi päiväkodin toimesta kuin ennen vanhaankin.”

Erkki Pelkonen kertoi Tammirinteen päiväkodin käytäntöjä valokuvauksesta: ”Tammirinteelle valokuvaaja tulee taloon ja varhaiskasvatuspäivän aikana otetaan pelkkä ryhmäkuva. Lisäksi on perheille tarjolla yksityiskuvaukseen aikoja erilliselle varauslistalle, jossa kuvausaikoja on tarjolla klo 14-18 välisenä aikana. Yksityiskuviin viennin ja haun vanhemmat hoitavat itse.

Keskustelua päiväkotien valokuvauksesta:

Ilta-ajat yksityiskuvien valokuvauslistassa ovat kokemusten mukaan erittäin kysyttyjä. Tämä voi aiheuttaa sen, että joku vanhempi joutuu käyttämään lapsena valokuvassa kesken työpäivän. Esimerkiksi klo 14-17 koetaan huonoksi koska ilta-ajat varataan heti ja jos et ehdi listalle heti varaamaan niin sitten sinulle jää vain päiväaikoja. Valokuvausaikoja pitäisi olla pidempään tarjolla tai useampana iltana.

Voitaisiinko käyttää jotain paikallista valokuvaajaa, jotta kuvaajalla ei olisi kiire kuvauksilla ja hän voisi antaa enemmän ilta-aikoja perheille?

Lapset ovat itsensä näköisiä päiväkodissa, helpoin olisi jos päiväkoti hoitaisi myös yksityiskuvan. Jos joku vanhempi on tarkka esim. lapsen hiuksista tai kuvausvaatteista ja haluaa mennä itse kuvauttamaan lapsensa niin se on oltava myös mahdollista.

Pitääkö järjestää valokuvausta: raatilaisen mielestä pitää ehdottomasti. Päiväkotivalokuvat ovat perinnekasvatusta ja kuuluvat perinteeseen. Päiväkodin kautta kuvat on halvempia kuin se että viet lapsen itse valokuvattavaksi valokuvaamoon. Se on yksi tärkeä peruste miksi päiväkotikuvausta pitää olla tarjolla. Asiakasraadin mielestä myös osallisuuspointti on tärkeä valokuvauksessa: jos vanhemmat toivovat valokuvausta niin sitä järjestetään.

Olisi hyvä käyttää paikallisia valokuvaajia. Lavasteisiin voisi myös kiinnittää huomiota, koska tuntuu että samat taustat ovat olleet jo vuosia käytössä päiväkotikuvauksissa.

Valokuvausten hinnoittelu mietitytti: raatilainen kertoi omakohtaisen tilanteen, jossa saman kuvausfirman valokuvat maksoivat eri hinnan päiväkodissa ja koulussa järjestetyssä kuvauksessa.

Erkki Pelkonen kertoi, että tietosuoja-asioiden näkökulmasta on ok, että lapsi on mukana päiväkotikuvassa, kun huoltajat antavat siihen luvan valokuvauslapulla joka kerätään ennen kuvausta.

Salliiko kaupungin kilpailutussäännöt sen, että on muitakin kilpailutuksen perusteita kuin hinta? Voisiko olla laatu, luotettavuus ja asiakastyytyväisyys myös kriteereinä? Jos olisi kriteerinä laatu, niin se on toki hankala määritellä: palveluajat, asiakastyytyväisyys (kysely vanhemmille kuvien laadusta), montako valokuvaa otetaan – paljon subjektiivisia kysymyksiä laatu-kriteerin ympärillä.

Kilpailutus tulee voimaan vuonna 2020 ja sopimus kestää 2 vuotta valitun valokuvaajan kanssa.

Pitäisikö kuvauksen käytännöt ja ohjeistus käännättää myös muutamalle eri kielelle, varsinkin jos vanhempia vastuutetaan jotenkin kuvausasiassa?

Asiakasraadin toiveita valokuvaukseen ja kriteeriehdotuksia valokuvauksen kilpailutukseen:

* ryhmäkuvat otetaan varhaiskasvatuspäivän aikana
* yksityiskuviin kaksi eri mahdollisuutta: varhaiskasvatuspäivän aikana tai yhdessä vanhemman kanssa erillisellä ajanvarauksella kuvauslistalle (vanhemman valinnanmahdollisuus)
* toiveena on paikallinen valokuvaaja, jolla olisi tarjolla yksityiskuviin enemmän ilta-aikoja päiväkodilla tai omassa kuvaamossaan
* ryhmäkuvia saisi olla tarjolla useampi ja ryhmäkuvan saisi valita itse
* erilaisia vaihtoehtoja kuvan taustaksi
* yhtenäinen hinnoittelu varhaiskasvatuksen ja perusopetuksen valokuvauksessa (nyt saattavat olla eri hintaisia vaikka kyseessä olisi samakin kuvausfirma)
* hinta ja laatu ovat tärkeitä kriteereitä kilpailutuksessa, ettei hinta nouse liian korkeaksi ja kaikilla olisi varaa ottaa/ostaa valokuvia, esimerkiksi edullinen ja yhteneväinen pakettihinta varhaiskasvatuksessa ja perusopetuksessa
1. **Yksityisen varhaiskasvatuksen valvonta**

Asiakasraadin sähköpostiin saapunut viesti yksityisen varhaiskasvatuksen valvonnasta:

”Hei! Kysymyksiä:

Miten Jyväskylässä valvotaan hoitajien määrää yksityisessä varhaiskasvatuksessa? Miten voidaan varmistaa, että vuoroon merkatut hoitajat ovat todella olleet paikalla lasten kanssa eivätkä tekemässä jotain aivan muuta työtä?

Pyydetäänkö päiväkodeilta selvitystä siitä kuka tekee ns. muut työt ja millä ajalla? Samaan aikaan ei voi esim. siivota vessoja ja valvoa lasten leikkiä. Ettei tässäkin ole sellaista, että merkitään vessan siivoaja samalla paikalla olevaksi lasten ryhmään? Iltapäivisin tuntuu, että hoitajia on paikalla vähemmän yksityisissä kuin kunnallisissa päiväkodeissa. Miten siisteyttä valvotaan yksityisissä päiväkodeissa? Miten epäkohtiin puututaan jos niitä havaitaan?”

Jyväskylässä on 35 yksityistä päiväkotia ja 87 yksityistä perhepäivähoitajaa, lapsia yksityisissä palveluissa on yli 1700. Jyväskylässä yksityinen varhaiskasvatus on vahvasti valvottua. Jyväskylän valvonnan rakenteista ja käytänteistä ollaan kiinnostuneita valtakunnallisella tasolla. Mm. Kuntaliitto ja Aluehallintovirasto ovat kutsuneet Jyväskylästä puheenvuoroja yksityisen varhaiskasvatuksen koulutuksiin.

Kysymys asiakasraatilaiselta: Onko Ankkalammen tapauksen tapaiset mahdollista Jyväskylässä? Valvonnassa on paljon alueellisia eroja. Jyväskylässä yksityisen palveluntuottajan hyväskymismenettelyssä ja valvonnassa tehdään tarvittaessa yhteistyötä rakennusvalvonnan, ympäristöterveydenhuollon, paloviranomaisten sekä Aluehallintovirastin kanssa. Jyväskylässä tarkastetaan esimerkiksi kaksi kertaa vuodessa henkilöstörakenne, henkilöstön riittävyys yksikön paikkalukuun verrattuna sekä työntekijöiden kelpoisuudet.Valvonnan rakenteita ja käytäntöjä on kuvattu diasarjassa.

Jyväskylässä epäkohtailmoitukset yksityisestä varhaiskasvatuksesta ovat lisääntyneet vuoden 2019 alussa. Todennäköisesti yksityisen palveluntuotannon ympärillä liikkuva mediakohu on lisännyt ilmoitusten määrää.

Asiakasraatilaisen kysymys: Kummastako tulee enemmän palautetta yksityisestä vai kunnallisesta? Vertailua palautteiden kohteesta on vaikea tehdä, koska kunnallista varhaiskasvatusta koskevat mahdolliset palautteet suuntautuvat todennäköisesti suoraan ryhmien työntekijöille, päiväkodin johtajille, apulaisjohtajille tai varhaiskasvatuksen palvelujohtajille. Yksityisen varhaiskasvatuksen epäkohtailmoitukset ja palautteet tulevat yleensä palveluohjauksen kautta tai yksityistä varhaiskasvatusta valvovan tiimin jäsenille.

Asiakasraatilaisen kysymys: Annetaanko myös positiivista palautetta? Sari Koivisto kertoi että kyllä sitäkin tulee mutta vähemmän ja ehkä enemmän sitten jonkun toisen hoidettavan asian yhteydessä.

Heli Arnberg kertoi, että viime vuonna on ollut Jyväskylän yksityisissä varhaiskasvatuspalveluissa kaksi tapausta joissa on toiminta loppunut välittömästi koska lasten turvallisuus on vaarantunut. Syynä on ollut se, että valvontavastuu on laiminlyöty.

Yksityisten päiväkotien auditointikierros on melkein lopussa ja sen mukaan Jyväskylässä lähes kaikissa yksityisissä päiväkodeissa tekee päiväkotiapulainen siivous- ja ruokahuoltotyöt. Joissakin taloissa yksityisyrittäjä/-t siivoavat tilat työpäivän jälkeen.

Yksityiseen varhaiskasvatuspalveluun palveluntuottajaksi aikovalle on Avin ilmoittautumismenettely.

Asiakasraatilaisen kysymys: On luottamus hyvään valvontaan. Vaikka paperit toimitetaan ja on kelpoinen palvelusetelipalveluntuottajaksi, niin noudattaako palveluntuottajat niitä asioita joita heiltä edellytetään? Heli Arnberg kertoi että meillä on käytössä erilaiset valvonnan keinot mm. ennakoiva valvonta, toiminnan aikainen valvonta ja tehostettu valvonta. Epäkohtailmoituksiin reagoidaan viimeistään viikon päästä sen vastaanottamisesta. Palveluntuottajille on pienryhmätapaamisia, pedagogisia tapaamisia, yhteisiä koulutuksia kaupungin kanssa ja yksityisille perhepäivähoitajille on vasu-kahviloita. Yksityiset palveluntuottajat toimittavat vuosittain tietyt materiaalit valvonnasta vastaaville (kts diat). Lasten havainnointimateriaalit ovat myös yhteiset kunnallisissa ja yksityisessä. Pyydettäessä yksityiset palveluntuottajat ovat velvollisia toimittamaan valvonnasta vastaaville yksiköiden käyttöastetiedot ja lasten läsnäolotiedot.

Yksityiset päiväkodit ovat yhteydessä valvonnasta vastaaviin esimerkiksi jos eivät rekrytoinnista huolimatta löydä kelpoista työntekijää varhaiskasvatuksen opettajan tai esiopetukseen pätevän opettajan tehtäviin. Työsopimukseen tulee silloin kirjaus epäpätevästä työntekijästä ja palkkaaminen on päiväkodin johtajan vastuulla. Epäpätevän voi palkata maksimissaan vuoden sijaisuuteen.

Asiakasraatilaisen kysymys: vaatiiko sijaisena olokin rikosrekisteriotteen? Erkki Pelkonen vastasi, että kyllä jos sijaisuus jatkuu yli 3 kk:n ajan ja kaikilta vakituiseksi valituilta se vaaditaan työsopimusta tehtäessä. Yksityisten päiväkotien johtajien sekä yksityisten perhepäivähoitajien rikosrekisteriotteet tarkistaa valvonnasta vastaavat palvelukoordinaattorit.

Asiakasraatilaisen kysymys: miten tarkistetaan esimerkiksi liikunnan toteutuminen jos on liikuntapäiväkoti? Todettiin, että sellainen tilanne ei ole tullut eteen. Jyväskylässä koko varhaiskasvatuksessa edellytetään liikunta- ja luontopainotteista toimintaa.

Heli Arnberg kertoi, että Jyväskylässä avautuu elokuussa kolme uutta yksityistä päiväkotia: Keljonkankaalle Pilke Verso Suopursuntielle ja Tähtipäiväkotien Kauratähti Kauramäkeen sekä Touhula Fabriikki Ailakinkadulle.

Asiakasraatilaisen kysymys: miten suuri osa kuuluu ketjuihin yksityisistä päiväkodeista? Heli Arnberg vastasi, että tällä hetkellä Jyväskylässä on Touhula-ketjulla kahdeksan päiväkotia, Norlandialla seitsemän ja Tähtipäiväkodeilla viisi, lisäksi Jyväskylässä on kaksi steinerpäiväkotia ja loput ovat pieniä ketjuihin kuulumattomia päiväkoteja. Isot ketjut ovat kiinnostuneita ostamaan pieniä päiväkoteja. Yrityskaupan tullessa uusi yrittäjä tekee lakisääteisen ilmoituksen Aviin ja hakeutuu Jyväskylän yksityisen varhaiskasvatuksen palvelusetelipalvelun tuottajaksi.

Asiakasraatilaisen kysymys: onko kuntatasolla mietitty miten iso määrä palveluista voi olla yksityisiä varhaiskasvatuspalveluja? Heli Arnberg kertoi, että tällä hetkellä sitä ei ole määritelty. Jyväskylässä lisätään sekä kunnallisia että yksityisiä palveluita sinne, missä on tarvetta varhaiskasvatuspalveluiden lisäämiseen. Jyväskylä on muuttovoittoinen ja varhaiskasvatuspalveluiden kysyntää on paljon. Yksityiset päiväkodit pystyvät rakentamaan yksikkönsä melko nopeasti. Kunnallisen päiväkodin hankesuunnittelu ja rakentaminen kestää yleensä pidempään.

1. **Muut ajankohtaiset asiat**

Seuraava asiakasraati on 25.3.2019 Taikalampun päiväkodin lisärakennuksessa, jossa halutaan kuulla asiakasraatilaistennäkökulmaa varhaiskasvatuksen laatukriteereihin. Illassa on mukana suunnittelija Tuula Dahlblom ja palvelujohtaja Päivi Koivisto.

Huhtikuun 25. päivä klo 18 -20 on Ajankohtaista varhaiskasvatuksessa –ilta Kristillisellä opistolla.

Tämän toimintavuoden viimeinen asiakasraati on 20.5.2019.